Волковенко Афанасий Иванович

Волковенко Афанасий Иванович [1907,Россия империясы, Томск губерниясы, Покровск болуштугу, Васильчуки кыштагы (азыркы Ключевск району) – 6. 11. 1944, Украина ССРи, Ровно облусу, Червоноармейск шаары] Советтер Союзунун Баатыры. Советтер Армияга чакырылганга чейин (1941) Фрунзеде (азыркы Бишкек) «Кондитер» артелинде иштеген. Улуу Ата Мекендик согуш учурунда 1-гвардиялык атчандар дивизиясына караштуу 6-гвардиялык атчандар полкунда эскадрондун командири болгон. 5 ай бою Смоленск облусунда фашисттик тылда согушкан. 1942-ж. 26-апрелде анын эскадрону Мышенка кыштагын (Угранский району) ээлеп алган.А. И. Волковенко жарадар болгонуна карабастан, катардан кетпей салгылашкан. 1942-ж. 19-июнда душмандын дзотун талкалап, Смоленск районунда фронттун линиясынан өтүшкөн. Ошондой эле Масальский жана Варшава шосселери үчүн уруштарга, Вязьма, Житомир, Луцк шаарын бошотуу үчүн салгылаштарга катышкан. А. И. Волковенко салгылашып жүрүп, Чехословакиянын чек арасына чейин жеткен. Салгылашта курман болгон. Ленин, Кызыл Жылдыз ордендери менен сыйланган.
Категория:Инсандар
 Колдонулган адабияттар 
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4